《重五日出都门诗》
宋代·任希夷

客路逢重五，吾年已半百。
颜羞彩楼红，鬓与香蒲白。
功名来何时，岁月等虚掷。
常於沐芳辰，每念怀沙客。
今年拜大恩，列邸缀朝迹。
趋班犹须时，俶载且行役。
徊徨金闺辞，咫尺青门隔。
短棹泛涛江，清觞欢祖席。
后期邈岁年，宾言在朝夕。
将扶鹤发来，须徐幸毋迫。

作者简介：眉州眉山人，徙居邵武，字伯起，号斯庵。任伯雨曾孙。孝宗淳熙二年进士。曾从朱熹学，熹称为开济士。宁宗开禧初，为礼部尚书，奏为周敦颐、程颢、程颐赐谥。进端明殿学士、签书枢密院事兼权参知政事，寻提举临安洞霄宫。卒谥宣献。